
Keijusisaret Pökö ja Tirppa Keijula heräsivät innokkaina uuteen päivään.


Keijutyttöjen suunnitelmana oli lähteä retkelle kahdestaan Keijumaassa sijaitsevan kotinsa lähistölle.


Tytöt olivat innoissaan, sillä äiti ja isä Keijula päästivät heidät nyt ensimmäistä kertaa retkelle lähimetsään.


[image: ]


Pökö lensi keittiöön valmistamaan retkieväitä itselleen ja Tirpalle.


Pökö Keijula oli kuusivuotias pikkukeiju, jolla oli pitkät letit ja yllään pallokuvioitu lempimekkonsa.


Äiti Keijula yritti saada Tirpan kurittomia hiuksia saparoille.


Tirppa Keijula oli nelivuotias pikkukeiju, joka ei pysynyt paikoillaan hetkeäkään.


Keijusisaret olivat saaneet myös pikkusiskon, Natusen.

– Äitii… onko jo valmista? Minä haluan mennä auttamaan Pököä eväiden teossa, Tirppa kysyi malttamattomana.


– Kohta kultapieni, äiti Keijula sanoi lempeällä äänel‐ lään ja kiinnitti isot lilan väriset rusetit Tirpan vaaleisiin saparoihin.


Tirpalla oli päällään lempimekkonsa, lilanvärinen tyllimekko. Tirpalla kasvoivat vaaleanpunaiset, alaosastaan kippuraiset siivet, kun taas Pökön siivet olivat perhosmaiset, vaaleanpunaisen ja lilan väriset.

Natunen istui lattialla ja hoivasi omaa keijunukkeaan höpöttäen tälle omalla kielellään helliä sanoja. Natusella oli paksu, punainen hiuspörrö, joka oli samanlainen kuin heidän isällään.


Auringonkeltaiset siivet olivat vasta saamassa muotoaan. Niistä näytti tulevan kippuraiset yläosasta ja suipot alaosasta.


Äiti oli tehnyt Natusellekin oman keijumekon. Mekko oli kauniin keltainen, johon oli ommeltu tylliä helmaan ja olkapäiden kohdalle.

Vihdoin Tirpan saparot olivat valmiina ja hän pääsi lentämään Pökön avuksi.


Pökö oli voitelemassa koivunmahlasiirapilla äidin leipomia vaaleita, pehmeitä leipäviipaleita. Siirappia oli leipien päällä suuret kasat, sillä se oli molempien tyttöjen herkkua.


– Minäkin haluan tehdä jotain! Tirppa pomppi innoissaan Pökön vieressä ja lipaisi sormellaan pöydälle joutunutta siirappia.


– Sinä voit tehdä meille kaakaota leppäkertun maidosta, Pökö sanoi osoittaen kaappia.


Tirppa raahasi tuolin keittiönkaapin eteen, jotta sille päästyään hän ylettyisi avaamaan yläkaapin, jossa kaakaojauhe oli. Pikkukeiju ei saanut vielä lentämällä hakea painavia tavaroita yläkaapeista.

